βασιλευοντος πτολεμαιου του πτολεμαιου και αρσινοης θεων αδελφων ετους ενατου εφ ιερεως απολλωνιδου του μοσχιωνος αλεξανδρου και θεων αδελφων και θεων ευεργετων κανηφορου αρσινοη[ς] φιλαδελφου μενεκρατειας της φιλαμμονος μηνος απελλαιου εβδομηι αιγυπτιων δε τυβι επτακαιδεκατηι ψηφισμα οι αρχιερεις και προφηται και οι εις το αδυτον εισπορευομενοι προς τον στολισμον των θεων και πτεροφοραι και ιερογραμματεις και οι αλλοι ιερεις οι συναντησαντες εκ των κατα την χωραν ιερων εις την πεμ[π]την του διου εν ηι αγεται τα γενεθλια του βασιλεως και εις την πεμπτην και εικαδα του αυτου μηνος εν ηι παρελαβεν την β[α]σιλειαν παρα του πατρος συνεδρευσαντες ταυτηι τηι ημεραι εν τωι εν κανωπωι ιερωι των ευεργετων θεων ειπαν επειδη [βασ]ιλευς πτολεμαιος πτολεμαιου και αρσινοης θεων αδελφων και βασιλισσα βερενικη η αδελφη αυτου και γυνη θεοι ευεργεται διατελουσιν πολλ[α κ]αι μεγαλα ευεργετουντες τα κατα την χωραν ιερα και τας τιμας των θεων επι πλεον αυξοντες του τε απιος και του μνηυιος κα[ι τ]ων λοιπων ενλογιμων ιερων ζωιων των εν τηι χωραι την επιμελειαν δια παντος ποιουνται μετα μεγαλης δαπανης και χορηγιας και τα εξενεγχθεντα εκ της χωρας ιερα αγαλματα υπο των περσων εξστρατευσας ο βασιλευς ανεσωισεν εις αιγ[υπτο]ν και απεδωκεν εις τα ιερα οθεν εκαστον εξ αρχης εξηχθη την τε χωραν εν ειρηνηι διατετηρηκεν προπολεμων υπερ αυτη[ς π]ρος πολλα εθνη και τους εν αυτοις δυναστευοντας και τοις εν τηι χωραι πασιν και τοις αλλοις τοις υπο την αυτων βασιλειαν τασσομενοις την ευνομιαν παρεχουσιν του τε ποταμου ποτε ελλιπεστερον αναβαντος και παντων των εν τηι χωραι καταπεπληγμενων επι τωι συμβεβηκοτι και ενθυμουμενων την γεγενημενην καταφθοραν επι τινων των προτερον βεβασιλευκοτων εφ ων συνεβη αβροχιαις περιπεπτωκεναι τους την χωραν κατοικουντας προσταντες κηδεμονικως των τε εν τοις ιεροις και των αλλων των την χωραν κατοικουντων πολλα μεν προνοηθεντες ουκ ολιγα δε των προσοδων υπεριδοντες ενεκα της των ανθρωπων [σ]ωτηριας εκ τε συριας και φοινικης και κυπρου και εξ αλλων πλειονων τοπων σιτον μεταπεμψαμενοι εις την χωραν τιμων μειζονων διεσωισαν τους την αιγυπτον κατοικουντας αθανατον ευεργεσιαν και της αυτων αρετης μεγιστον υπομνημα καταλειποντες τοις τε νυν ουσιν και τοις επιγινομενοις. ανθ ων οι θεοι δεδωκασιν αυτοις ευσταθουσαν την βασιλειαν και δωσουσιν ταλ[λ] αγαθα παντα εις τον αει χρονον. αγαθηι τυχηι δεδοχθαι τοις κατα την χωραν ιερευσιν τας τε προυπαρχουσας τιμας εν τοις ιεροις βασιλει πτολεμαιωι και βασιλισσηι βερενικηι θεοις ευεργεταις και τοις γονευσιν αυτων θεοις αδελφοις και τοις προγονοις θεοις σω[τηρ]σιν αυξειν και τους ιερεις τους εν εκαστωι των κατα την χωραν ιερων προσονομαζεσθαι ιερεις και των ευεργετων θεων και ενγραφεσθαι [εν π]ασιν τοις χρηματισμοις και εν τοις δακτυλιοις οις φορουσιν προσεγκολαπτεσθαι και την ιερωσυνην των ευεργετων θεων προσαποδειχθηνα[ι] δε προς ταις νυν υπαρχουσαις τεσσαρσι φυλαις του πληθους των ιερεων των εν εκαστωι ιερωι και αλλην η προσονομασθηησεται πεμπτη φυλη των ευεργετων θεων επει και συν τηι αγαθηι τυχηι και την γενεσιν βασιλεως πτολεμαιου του των θεων αδελφων συμβεβηκεν γενεσθαι τηι πεμπτηι του διου η και πολλων αγαθων αρχη γεγονεν πασιν ανθρωποις εις δε την φυλην ταυτην καταλεχθηναι τους απο του πρωτου ετους γεγενημενους ιερεις και τους προσκαταταγησομενους εως μηνος μεσορη του εν τωι ενατωι ετει και τους τουτων εκγονους εις τον αει χρονον τους δε προυπαρχοντας ιερεις εως του πρωτου ετους ειναι ωσαυτως εν ταις αυταις φυλαις εν αις προτερον ησαν ομοιως δε και τους εκγονους αυτων απο του νυν καταχωριζεσθαι εις τας αυτας φυλας εν αις οι πατερες εισιν. αντι δε των εικοσι βουλευτων ιερεων των αιρουμενων κατ ενιαυτον εκ των προυπαρχουσων τεσσαρων φυλων εξ ων πεντε αφ εκαστης φυλης λαμβανονται εικοσι και πεντε τους βουλευτας ιερεις ειναι προσλαμβανομενων εκ της πεμπτης φυλης των ευεργετων θεων αλλων πεντε. μετεχειν δε και τους εκ της πεμπτης φυλης των ευεργετων θεων των αγνειων και των αλλων απαντων των εν τοις ιεροις και φυλαρχον αυτης ειναι καθα και επι των αλλων τεσσαρων φυλων υπαρχει. και επειδη καθ εκαστον μηνα αγονται εν τοις ιεροις εορται των ευεργετων θεων κατα το προτερον γραφεν ψηφισμα η τε πεμπτη και η ενατη και η πεμπτη επ εικαδι τοις τε αλλοις μεγιστοις θεοις κατ ενιαυτον συντελουνται εορται και πανηγυρεις δημοτελεις αγεσθαι κατ ενιαυτον πανηγυριν δημοτελη εν τε τοις ιεροις και καθ ολην την χωραν βασιλει πτολεμαιωι και βασιλισσηι βερενικηι θεοις ευεργεταις τηι ημεραι εν ηι επιτελλεται το αστρον το της ισιος η νομιζεται δια των ιερων γραμματων νεον ετος ειναι αγεται δε νυν εν τωι ενατωι ετει νουμηνιαι του παυνι μηνος εν ωι και τα μικρα βουβαστια και τα μεγαλα βουβαστια αγεται και η συναγωγη των καρπων και η του ποταμου αναβασις γινεται. εαν δε και συμβαινηι την επιτολην του αστρου μεταβαινειν εις ετεραν ημεραν δια τεσσαρων ετων μη μετατιθεσθαι την πανηγυριν αλλα αγεσθαι τηι νουμηνιαι του παυνι εν ηι και εξ αρχης ηχθη εν τωι ενατωι ετει και συντελειν αυτην επι ημερας πεντε μετα στεφανηφοριας και θυσιων και σπονδων και των αλλων των προσηκοντων. οπως δε και αι ωραι το καθηκον ποιωσιν δια παντος κατα την νυν ουσαν καταστασιν του κοσμου και μη συμβαινηι τινας των δημοτελων εορτων των αγομενων εν τωι χειμωνι αγεσθαι ποτε εν τωι θερει του αστρου μεταβαινοντος μιαν ημεραν δια τεσσαρων ετων ετερας δε των νυν αγομενων εν τωι θερει αγεσθαι εν τωι χειμωνι εν τοις μετα ταυτα καιροις καθαπερ προτερον τε συμβεβηκεν γενεσθαι και νυν αν εγινετο της συνταξεως του ενιαυτου ενιαυτου μενουσης εκ των τριακοσιων και εξηκοντα ημερων και των υστερον προσνομισθεισων επαγεσθαι πεντε ημερων απο του νυν μιαν ημεραν εορτην των ευεργετων θεων επαγεσθαι δια τεσσαρων ετων επι ταις πεντε ταις επαγομεναις προ του νεου ετους οπως απαντες ειδωσιν διοτι το ελλειπον προτερον περι την συνταξιν των ωρων και του ενιαυτου και των νομιζομενων περι την ολην διακοσμησιν του πολου διωρθωσθαι και αναπεπληρωσθαι συμβεβηκεν δια των ευεργετων θεων. και επειδη την εγ βασιλεως πτολεμαιου και βασιλισσης βερενικης θεων ευεργετων γεγενημενην θυγατερα και ονομασθεισαν βερενικην η και βασιλισσα ευθεως απεδειχθη συνεβη ταυτην παρθενον ουσαν εξαιφνης μετελθειν εις τον αεναον κοσμον ετι ενδημουντων παρα τωι βασιλει των εκ της χωρας παραγινομενων προς αυτον κατ ενιαυτον ιερεων οι μεγα μεν πενθος επι τωι συμβεβηκοτι ευθεως συνετελεσαν αξιωσαντες δε τον βασιλεα και την βασιλισσαν επεισαν καθιδρυσαι την θεαν μετα του οσιριος εν τωι εν κα[ν]ωπωι ιερωι ο ου μονον εν τοις πρωτοις ιεροις εστιν αλλα και υπο του βασιλεως και των κατα την χωραν παντων εν τοις μαλιστα τιμωμενοις υπαρχει και η αναγωγη του ιερου πλοιου του οσειριος εις τουτο το ιερον κατ ενιαυτον γινεται εκ του εν τωι ηρακλειωι ιερου τηι ενατηι και εικαδι του χοιαχ των εκ των π[ρω]των ιερων παντων θυσιας συντελουντων επι των ιδρυμενων υπ αυτων βωμων υπερ εκαστου ιερου των πρωτων εξ αμφοτερων των μερων του δρομο[υ] μετα δε ταυτα τα προς την εκθεωσιν αυτης νομιμα και την του πενθους απολυσιν απεδωκαν μεγαλοπρεπως και κηδεμονικως καθαπερ και επι τωι α[πει] και μνημει ειθισμενον εστιν γινεσθαι δεδοχθαι συντελειν τηι εκ των ευεργετων θεων γεγενημενηι βασιλισσηι βερενικηι τιμας αιδιους εν απασι τοις κατα την χωραν ιεροις και επει εις θεους μετηλθεν εν τωι τυβι μηνι εν ωιπερ και η του ηλιου θυγατηρ εν αρχηι μετηλλαξεν τον βιον ην ο πατηρ στερξας ω[νο]μασεν οτε μεν βασιλειαν οτε δε ορασιν αυτου και αγουσιν αυτηι εορτην και περιπλουν εν πλειοσιν ιεροις των πρωτων εν τουτωι μηνι εν ωι η αποθεωσις αυ[της] εν αρχηι εγενηθη συντελειν και βασιλισσηι βερενικηι τηι εκ των ευεργετων θεων εν απασι τ[ο]ις κατα την χωραν ιεροις εν τωι τυβι μηνι εορτην και περιπλουν εφ ημερας τεσσαρας απο επτακαιδεκατης εν ηι ο περιπλους και η του πενθους απολυσις εγενηθη αυτηι την αρχην συντελεσαι δ αυτης και ιερον αγαλμα χρυσουν διαλιθον εν εκαστωι των πρωτων και δευτερων ιερων και καθιδρυσαι εν τωι αγιωι ο ο πρ[ο]φητης η τις των εις το αδυτον ειρημενων ιερεων προς τον στολισμον των θεων οισει εν ταις αγκαλαις οταν αι εξοδειαι και πανηγυρεις των λοιπων θεων γινωνται οπως υπο παντων ορωμενον τιμαται και προσκυνηται καλουμενον βερενικης ανασσης παρθενων. ειναι δε την επιτιθεμενην βασιλειαν τηι εικονι αυτης διαφερουσαν της επιτιθεμενης ταις εικοσιν της μητρος αυτης βασιλισσης βερενικης εκ σταχυων δυο ων ανα μεσον εσται η ασπιδοειδης βασιλεια ταυτης δ οπισω συμμετρον σκηπτρον παπυροειδες ο ειωθασιν αι θεαι εχειν εν ταις χερσιν περι ο και ουρα της βασιλειας εσται περιειλημενη ωστε και εκ της διαθεσεως της βασιλειας διασαφεισθαι το βερενικης ονομα κατα τα επισημα της ιερας γραμματικης. και οταν τα κικηλλια αγηται εν των χοιαχ μηνι προ του περιπλου του οσειριος κατασκευασαι τας παρθενους των ιερεων αλλο αγαλμα βερενικης ανασσης παρθενων ωι συντελεσουσιν ομοιως θυσιαν και ταλλα τα σ[υν]τελουμενα νομιμα τηι εορτηι ταυτηι εξειναι δε κατα ταυτα και ταις αλλαις παρθενοις ταις βουλομεναις συντελειν τα νομιμα τηι θεωι δ αυτην και υπο των επιλεγομενων ιερων παρθενων και τας χρειας παρεχομενων τοις θεοις περικειμενων τας ιδιας βασιλειας τω[ν θεω]ν ων ιερειαι νομιζονται ειναι και οταν ο πρωιμος σπορος παραστηι αναφερειν τας ιερας παρθενους σταχυς τους παρατεθησομενους τωι αγαλματι της θεου αιδειν δ εις αυτην καθ ημεραν και εν ταις εορταις και πανηγυρεσιν των λοιπων θεων τους τε ωιδους ανδρας και τας γυναικας ους αν υμνους οι ιερογραμματεις γραψαντες δωσιν τωι ωιδοδιδασκαλωι ων και ταντιγραφα καταχωρισθησεται εις τας ιερας βυβλους. και επειδη τοις ιερευσιν διδονται αι τροφαι [εκ των] ιερων επαν επαχθωσιν εις το πληθος διδοσθαι ταις θυγατρασιν των ιερεων εκ των ιερων προσοδων αφ ης αν ημερας γενωνται την συνκριθη[σομε]νην τροφην υπο των βουλευτων ιερεων των εν εκαστωι των ιερων κατα λογον των ιερων προσοδων και τον διδομενον αρτον ταις γυναιξιν των ιερεων εχειν ιδιον τυπον και καλεισθαι βερενικης αρτον. ο δε εν εκαστωι των ιερων καθεστηκως επιστατης και αρχιερευς και οι του ιερου γραμματεις αναγραψατωσαν τουτο το ψηφισμα εις στηλην λιθινην η χαλκην ιεροις γραμμασιν και αιγυπτιοις και ελληνικοις και αναθετωσαν εν τωι επιφανεστατωι τοπωι των τε ιερων και και οπως οι κατα την χωραν ιερεις φαινωνται τιμωντες τους ευεργετας θεους και τα τεκνα αυτων καθαπερ δικαιον εστιν.
Eg. — Tanis (San) — 238 BC — OGIS 1.56A; Migne 5,22187
 238 BC 